OBH 1611/1998.
Az állampolgári jogok országgyűlési biztosa általános helyettesének jelentése
Előadó: Dr. Dunavölgyi Szilveszter

Az eljárás megindítása
A panaszos az Országgyűlési Biztos Hivatalához intézett szóbeli kifogásában sérelmezte, hogy a Budapest, XX. Mártírok útján lévő családi háza előtti autóbusz megállóban várakozók hangoskodása és szemetelése zavarja, de a Polgármesteri Hivatal nem teszi meg a szükséges intézkedéseket a megálló áthelyezése érdekében (mert a tervezett hely előtti ingatlan tulajdonosai a változás ellen tiltakoznak). 
Az ügyben az egészséges környezethez való jog sérelmének lehetősége miatt Pesterzsébet Önkormányzatának jegyzőjétől felvilágosítást kértem.
Az ügy jogszabályi háttere
1957. évi IV. törvény;
1995. évi LIII. törvény;
2/1986. (II.27.) ÉVM. rendelet
1949.  évi XX. törvény;
1993. évi LIX. törvény.
A megállapított tényállás
A panaszos 1997. júliusában vásárolta meg jelenlegi ingatlanát. Az előző tulajdonostól és szomszédaitól az adásvétel előtt olyan tájékoztatást kapott, amely szerint a ház előtti autóbusz megálló ideiglenes jellegű, holott az már 20 éve ott üzemel.
A BKV Rt. Forgalomszervezési Osztálya, a Főpolgármesteri Hivatal Közlekedési Ügyosztálya, a helyi polgármesteri hivatal képviselői a panaszos közreműködésével 1997.  októberében helyszíni bejáráson megállapították, hogy a kérdéses megállót csak más magáningatlan elé lehet áthelyezni.
A  szakemberek  a XX. ker. Mártírok útja 42. szám alatti épület előtti közterületet megálló kialakítására alkalmasnak ítélték, azonban az érintett tulajdonosok az áthelyezés ellen tiltakoztak. Emiatt a polgármesteri hivatal 1997. novemberében elállt tervétől, mert a közlekedési szervek sok éves tapasztalatai alapján az ilyen jellegű intézkedések csak az összes érintett hozzájárulásával oldhatók meg problémamentesen.
A fentiekről a panaszost a polgármesteri hivatal megfelelően és időben tájékoztatta.
A vizsgálat megállapításai
A kérdéses buszmegálló a jelenlegi helyén megfelel a kialakításkor érvényes Országos Építésügyi Szabályzat előírásainak. A környéken olyan közterület nincs, ahol buszmegálló a hatályos szabályoknak megfelelően kialakítható.
Minderre figyelemmel a polgármesteri hivatal eljárásával alkotmányos jogsérelmet nem okozott, mert a szükséges intézkedéseket megtette, továbbá intézkedéséről tájékoztatta a panaszost. Ennek ellenére a kialakult helyzet kedvezőtlenül érinti a panaszos egészséges környezethez való jogát, azonban az nem róható fel az eljáró hatóságnak.
Ajánlással a fentiek következtében nem élek, de felhívom a jegyzőt, hogy lehetőségeihez képest gondoskodjék a probléma mielőbbi megoldásáról.
A vizsgálat megállapításairól a panaszost - az 1993. évi LIX. törvény 19. §. (1) bekezdése alapján - e jelentés egy példányának megküldésével értesítem.

Budapest, 1998. 07. 29.

Dr. Polt Péter